La Junta de Govern aprova la resolució definitiva de la concessió sobre la parcel·la del carrer Perú número 57
29 gener 2018

## La Junta de Govern aprova la resolució definitiva de la concessió sobre la parcel·la del carrer Perú número 5729 gener 2018Última actualització: 14 juliol 2025

![](../gestion/img/_AO_6227-copia.jpg)  
  

El coportaveu del govern **Jose Manuel Prieto**, ha comparegut en roda de premsa aquest matí per informar que la Junta de Govern ha aprovat la resolució definitiva de la concessió atorgada l'any 2009 sobre la parcel·la del carrer Perú núm. 57.  
  
"_S'ha acabat la paciència de l'Ajuntament de Gandia, que ha de vetllar perquè es complisquen tots els contractes i les seues obligacions_" va declarar l'edil, qui ha explicat que els motius legals per a la mesura adoptada passen per l'incompliment de la clàusula 21 del plec de condicions en haver-se desestimat els dos requeriments per a la reparació de danys, l'incompliment perquè no s'han mantingut les instal·lacions en condicions higienicosanitàries, o l'impagament del cànon.  
  
"_Tot ha estat desatés per la concessionària. Tot ha estat incomplit. També la Llei del Patrimoni de les Administracions Públiques preveu l'extinció de les concessions demanials per impagament del cànon que juntament amb les anualitats que s'haurien d'haver satisfet ascendix a un total de 429.000 €. Hi ha una obligació, reconeguda en l'escriptura, de considerar, com així hem fet, a l'ICO com a creditor hipotecari preferent, per determinar la quantia de la indemnització a rebre per part de l'Ajuntament_" va explicar el regidor.  
  
En aquest cas, els informes dels tècnics (cap de Contractació, Intervenció i Assessoria Jurídica) determinen que la indemnització només procedix en cas de rescat, per definir així la LPAP i per assenyalar així en l'escriptura d'aquesta propietat, i per tant no cal reconéixer-la.  
La indemnització, diuen sentències del Tribunal Suprem que s'acompanyen als informes, és improcedent quan hi ha un incompliment de la concessionària de les seues obligacions.  
"_La indemnització només és possible en cas de rescat anticipat, i saben que en anteriors Juntes de Govern aquest Ajuntament va desestimar el rescat sol·licitat per la mercantil: no podem rescatar a qui no ha complert des del primer dia_" va aclarir Prieto.  
  
Els següents passos que emprendrà el Govern després de l'acord de hui són iniciar el procés de resolució del contracte, confiscar amb efecte immediat la garantia definitiva constituïda en Tresoreria, i que ascendix a 167.588 €  a més d'atorgar audiència de 15 dies al concessionari, l'avalador i el creditor hipotecari, l'ICO i nomenar un responsable de la liquidació que en aquest cas serà una tècnica municipal.  
  
En el cas que hi haja oposició per part del concessionari, se sol·licitarà informe al Consell Jurídic Consultiu després del que es procediria a la resolució definitiva, recepció del bé i la seua inscripció en el Registre de la Propietat.  
Prieto ha informat que en total, seran uns 400.000 € el muntant de la liquidació després de restar al valor de l'edifici l'amortització i el cànon impagat.  
  
Finalment, Prieto s'ha referit al procediment com "_un treball ben fet des del primer dia per tal de garantir els interessos generals dels ciutadans. No podia costar més del que és imprescindible i el cost serà el mínim tenint en compte que podia haver estat molt més costós._  
_L'objectiu és restablir l'ordre a l'edifici, prendre el control i la propietat i prestigiar aquesta zona de la barriada. I per això l'Ajuntament ha anat fins al final i treballat una solució. Ho fem amb tots els informes legals, conjunts, dels nostres tècnics, i amb l'objectiu de donar solució i alternativa a aquesta concessió i, per tant, a aquest espai i zona del districte_".

[Twittear](https://twitter.com/share)